Det kan godt være, at julelys, risalamande og mandelgave er noget, der for de fleste rimer på december. Men i de her dage er julestemningen til at mærke i Nordjylland. Hjørring er nemlig blevet kåret som Årets Juleby 2021 af Dansk Julemands Laug, og derfor er en kane, juletræer og en gylden Rudolf rykket ind på gågaden i Hjørring. Der kommer også en oppustelig kælkebakke på Springvandspladsen, men næsten vigtigst af alt får byen besøg af julemanden. Og ikke bare én - men 40 julmænd, -nisser og -koner. Alt sammen for at fejre Hjørring som Årets Juleby. - Den titel har vi fået, fordi vi har lavet en flot og anderledes julebelysning, og fordi at vi som by er rigtig god til at stå sammen og lave aktiviteter for andre, der er trængte i julen, siger Rikke Ejsenhardt, der er event- og aktivitetschef i Hjørring Handel. Vejret ødelægger ikke julestemningen Klokken 14 fredag begynder Krumme-toget at trille i Hjørring, og klokken 16 er der en stor parade gennem byen. Men det er formentligt en god idé at huske paraplyen. Der er nemlig lovet en masse nedbør i Nordjylland i dag, men det gør ikke noget for julestemningen i Hjørring, lyder det. - Herre-Gud. Det er bare nogle regndråber - og heldigvis ser det ud som om, at der bliver ophold i regnen i eftermiddag, hvor vi har alle de aktiviteter, der skal ske herude, siger Rikke Ejsenhardt. Julen stopper igen Julestemningen fortsætter hele dagen i løbet med gratis julegrød. Der vil være et juleshow, og i aften er der Open By Night, hvor byens butikker først lukker klokken 22. Men selvom kanen, juletræerne og rensdyret har bragt julestemningen til byen i dag, fortsætter det altså ikke helt indtil jul. Om ganske kort tid rykker det hele ud af byen igen. - Det er kun de her to dage, vi juler - og det er for at fejre, at vi har fået den her fantastiske titel som Årets Juleby i Danmark, siger Rikke Ejsenhardt.

Referat:
Både fredag og lørdag er julestemningen rykket ind i Hjørring. Det sker for at fejre, at byen er kåret som Årets Juleby 2021.